《送外甥法真一师》
宋代·郭祥正

仕禄不及养，勇往学金仙。弃家如脱屣，坏衣披稻田。

见汝若见母，令我涕泗涟。我方龀龆时，巨狱遭摧颠。

汝母挈我往，西江赴临川。爱育比其儿，衣食无颇偏。

追随二三载，思亲我言还。是时汝未产，顾今三十年。

汝壮我已老，死者归重泉。悠悠记昨梦，幻妄真可怜。

汝能逃世累，趣尚固已贤。京华勿久栖，还当择深渊。

返穷生死本，勿为言句缠。拭我衣上泪，赠汝金石篇。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。